
–	so zreteľom na článok 314 Zmluvy o fungovaní Európskej únie,
–	so zreteľom na článok 106a Zmluvy o založení Európskeho spoločenstva pre atómovú energiu,
–	so zreteľom na nariadenie Európskeho parlamentu a Rady (EÚ, Euratom) 2024/2509 z 23. septembra 2024 o rozpočtových pravidlách, ktoré sa vzťahujú na všeobecný rozpočet Únie[footnoteRef:1], a najmä na jeho článok 44, [1:  	Ú. v. EÚ L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	so zreteľom na všeobecný rozpočet Európskej únie na rozpočtový rok 2024 prijatý s konečnou platnosťou 22. novembra 2023[footnoteRef:2], [2:  	Ú. v. EÚ L, 2024/207, 22.2.2024, ELI:http://data.europa.eu/eli/budget/2024/207/oj.] 

–	so zreteľom na nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027[footnoteRef:3], [3:  	Ú. v. EÚ L 433 I, 22.12.2020, s. 11, ELI: http://data.europa.eu/eli/reg/2020/2093/oj.] 

–	so zreteľom na Medziinštitucionálnu dohodu zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov[footnoteRef:4], [4:  	Ú. v. EÚ L 433 I, 22.12.2020, s. 28, ELI: http://data.europa.eu/eli/agree_interinstit/2020/1222/oj.] 

–	so zreteľom na rozhodnutie Rady (EÚ, Euratom) 2020/2053 zo 14. decembra 2020 o systéme vlastných zdrojov Európskej únie a o zrušení rozhodnutia 2014/335/EÚ, Euratom[footnoteRef:5], [5:  	Ú. v. EÚ L 424, 15.12.2020, s. 1, ELI: http://data.europa.eu/eli/dec/2020/2053/oj.] 

–	so zreteľom na návrh opravného rozpočtu č. 5/2024, ktorý Komisia prijala 10. októbra 2024 (COM(2024)0650),
–	so zreteľom na pozíciu k návrhu opravného rozpočtu č. 5/2024, ktorú Rada prijala 5. novembra 2024 a postúpila Európskemu parlamentu 12. novembra 2024 (14477/2024 – C10-0186/2024),
–	so zreteľom na články 96 a 98 rokovacieho poriadku,
–	so zreteľom na správu Výboru pre rozpočet (A10-0017/2024),
A.	keďže účelom návrhu opravného rozpočtu č. 5/2024 je upraviť výdavky, najmä pokiaľ ide o platobné rozpočtové prostriedky, a aktualizovať príjmy rozpočtu Únie;
B.	keďže návrh opravného rozpočtu č. 5/2024 obsahuje čisté zvýšenie výdavkov o 44,5 milióna EUR vo viazaných rozpočtových prostriedkoch a o 2,95 miliardy EUR v platobných rozpočtových prostriedkoch; keďže v okruhoch 2b, 5 a 7 viacročného finančného rámca (ďalej len „VFR“) nie je k dispozícii rezerva, navrhuje sa uvoľniť ďalších 7,2 milióna EUR z nástroja flexibility a použiť ďalších 68,5 milióna EUR zo  zložky a) nástroja jednotnej rezervy;
C.	keďže na strane príjmov zahŕňa návrh opravného rozpočtu č. 5/2024 do rozpočtu na rok 2024 konečné pokuty a sankcie zaplatené do októbra 2024 v celkovej výške 2,82 miliardy EUR, čo znamená, že na pokrytie platobných potrieb sú potrebné dodatočné príspevky z HND vo výške 139,9 milióna EUR;
D.	keďže návrh opravného rozpočtu č. 5/2024 zavádza aj nové rozpočtové riadky príjmov a výdavkov pre Mechanizmus spolupráce v oblasti úverov pre Ukrajinu, v rámci ktorých sa podpora bude poskytovať vo forme úverov spravovaných a splácaných budúcimi tokmi príjmov z imobilizovaných ruských štátnych aktív;
1.	berie na vedomie návrh opravného rozpočtu č. 5/2024 v znení, v akom ho predložila Komisia;
2.	víta nárast platobných potrieb pre Európsky fond regionálneho rozvoja (ďalej len „EFRR“) a pre spoločnú poľnohospodársku politiku v rámci globálneho presunu (DEC 11/24), čo značí, že vykonávanie programu po znepokojujúco pomalom začiatku v období 2021 – 2027 naberá tempo; 
3.	s potešením konštatuje, že zmeny pravidiel zavedených Platformou strategických technológií pre Európu (ďalej len „STEP“) – s výnimočným predbežným financovaním a dobrovoľným 100 % spolufinancovaním – mali pozitívny vplyv na vykonávanie EFRR, čo znamená, že členské štáty vynakladajú finančné prostriedky na ciele platformy STEP; ďalej sa domnieva, že zvýšené platby v roku 2024 by mali pomôcť zmierniť tlak na platby v rokoch 2025 až 2027;
4.	konštatuje, že zvýšené platobné potreby sú takmer úplne pokryté z príjmov z pokút a sankcií, najmä z pokuty za porušenie antitrustových pravidiel vo výške 2,4 miliardy EUR, ktorá bola uložená spoločnosti Google;
5.	opätovne zdôrazňuje potrebu dlhodobých udržateľných príjmov do rozpočtu Únie, ktorý bol v posledných rokoch značne zaťažený v reakcii na rôzne krízy; vyjadruje preto poľutovanie nad tým, že Rada nedosiahla pokrok v reforme systému vlastných zdrojov v súlade s plánom uvedeným v Medziinštitucionálnej dohode; pripomína svoju pozíciu na podporu zmenených návrhov Komisie a naliehavo vyzýva Radu a členské štáty, aby urýchlene prijali tieto návrhy s cieľom zvýšiť vlastné zdroje dostupné pre rozpočet Únie; pripomína svoju dlhodobú pozíciu, že pokuty a poplatky by sa mali používať ako dodatočný príjem do rozpočtu Únie;
6.	víta zahrnutie rozpočtových riadkov príjmov a výdavkov do Mechanizmu spolupráce v oblasti úverov pre Ukrajinu; zdôrazňuje význam trvalej finančnej podpory Ukrajine v situácii, keď financovanie v rámci Nástroja pre Ukrajinu a existujúcich dohôd o makrofinančnej pomoci nedostatočne plní jej potreby; 
7.	pripomína, že dodatočné úvery v rámci makrofinančnej pomoci sa upíšu z manévrovacieho priestoru rozpočtu, a opakuje svoju výzvu Komisii, aby rozpočtovému orgánu poskytla podrobné informácie o agregácii záväzkov do manévrovacieho priestoru, ktoré sú podmienené operáciami prijímania a poskytovania úverov; očakáva, že Komisia poskytne Európskemu parlamentu a Rade všetky potrebné informácie podľa svojho vyhlásenia pripojeného k nariadeniu Európskeho parlamentu a Radu (EÚ) 2024/2773[footnoteRef:6]; [6:  	Nariadenie Európskeho parlamentu a Rady (EÚ) 2024/2773 z 24. októbra 2024 o zriadení Mechanizmu spolupráce v oblasti úverov pre Ukrajinu a poskytnutí výnimočnej makrofinančnej pomoci Ukrajine (Ú. v. EÚ L, 2024/2773, 28.10.2024, ELI: http://data.europa.eu/eli/reg/2024/2773/oj). ] 

8.	berie na vedomie úpravu platov na rok 2024, ktorá je vyššie, než sa plánovalo v rozpočte, čo má vplyv na odmeny aj dôchodky, pričom skutočnosť, že v roku 2024 je vyšší počet nových dôchodcov, než sa predpokladalo, ďalej zvyšuje náklady na dôchodky; víta skutočnosť, že takmer všetky dodatočné náklady vo všetkých inštitúciách boli pokryté internými presunmi a že využívanie nástroja jednotnej rezervy bolo preto obmedzené;
9.	zdôrazňuje, že úprava platov má vplyv aj na decentralizované agentúry, ktoré zápasia s infláciou presahujúcou deflátor vo výške 2 %, o ktorý sa zvyšujú ich ročné rozpočty, a sú mimoriadne dôležité, keďže náklady na zamestnancov a prevádzkové náklady predstavujú veľkú časť ich výdavkov; víta skutočnosť, že agentúry, ktoré nedokázali nájsť zdroje prostredníctvom prerozdelenia, zaznamenali zvýšenie príspevku Únie o 1,7 %; opakuje, že súčasné zaobchádzanie s rozpočtami decentralizovaných agentúr vyžaduje ďalšie zamyslenie sa v rámci príprav Komisie na VFR na obdobie po roku 2027;
10.	berie na vedomie zvýšenie rozpočtových prostriedkov pre Agentúru Európskej únie na prevádzkové riadenie rozsiahlych informačných systémov v priestore slobody, bezpečnosti a spravodlivosti (eu-LISA) s cieľom pokryť rastúce náklady, vyjadruje však znepokojenie nad zodpovedajúcim znížením rozpočtových prostriedkov pre Agentúru Európskej únie pre azyl (ďalej len „EUAA“); víta, že agentúra EUAA bola posilnená v rámci revízie VFR v polovici trvania, aby mohla vykonávať nové úlohy v súvislosti s vykonávaním Paktu o migrácii a azyle; vyzýva Komisiu, aby úzko spolupracovala s oboma agentúrami s cieľom zabezpečiť, aby boli pripravené na plné vykonávanie svojich úloh a čerpanie dodatočných im pridelených rozpočtových prostriedkov;
11.	víta dodatočné rozpočtové prostriedky pre Agentúru Európskej únie pre odbornú prípravu v oblasti presadzovania práva (CEPOL) v roku 2024 v nadväznosti na kybernetický útok na agentúru v júni 2024; zdôrazňuje, že sa z toho treba poučiť a že treba poskytnúť ďalšiu technickú podporu aj iným agentúram a inštitúciám cez tím reakcie na núdzové počítačové situácie v subjektoch Únie (CERT-EU) vzhľadom na vysokú kybernetickú hrozbu a s cieľom zabezpečiť, aby ďalší útok neohrozil žiadne agentúry ani inštitúcie Únie; 
12.	zdôrazňuje význam novovytvoreného Úradu pre boj proti praniu špinavých peňazí v revidovanom rámci boja proti praniu špinavých peňazí na úrovni Únie; je preto hlboko znepokojený oneskoreniami pri jeho zriaďovaní, a to najmä v súvislosti s prijímaním zamestnancov; 
13.	víta skutočnosť, že vďaka aktuálne platnému prepracovanému zneniu nariadenia o rozpočtových pravidlách možno do rozpočtu zahrnúť záporné príjmy na zaplatenie kompenzačných úrokov v prípade prehratých súdnych sporov; konštatuje, že Komisia v súčasnosti stanovuje presnú výšku takýchto úrokov, a vyzýva Komisiu, aby tieto informácie poskytla rozpočtovému orgánu čo najskôr v roku 2025; 
14.	schvaľuje pozíciu Rady k návrhu opravného rozpočtu č. 5/2024;
15.	poveruje svoju predsedníčku, aby vyhlásila opravný rozpočet č. 5/2024 za prijatý s konečnou platnosťou a aby zabezpečila jeho uverejnenie v Úradnom vestníku Európskej únie;
16.	poveruje svoju predsedníčku, aby postúpila toto uznesenie Rade, Komisii a národným parlamentom.

